**Informatīvais ziņojums „Par Ministru kabineta 2012.gada 6.marta sēdes protokollēmuma (prot. Nr.12 25.§) „Informatīvais ziņojums "Par vadlīnijām būvniecības izmaksu indeksācijai"” 7.punktā dotā uzdevuma aktualitāti”**

Ministru kabineta 2012.gada 6.marta sēdes protokollēmuma (prot. Nr.12 25.§) „Informatīvais ziņojums "Par vadlīnijām būvniecības izmaksu indeksācijai"” 7.punktā dotais uzdevums ir: „Ekonomikas ministrijai sadarbībā ar Finanšu ministriju katru gadu līdz 30.novembrim noteikt indeksēšanas slieksni būvizmaksu indeksiem, kurus piemēro nākamā gadā izsludinātiem konkursiem un noslēgtiem līgumiem”.

Uzdevuma izpildei katru gadu tiek sagatavots atbilstošs informatīvais ziņojums. Kā pēdējais Ministru kabinetā 2015.gada 22.decembrī tika apstiprināts Informatīvais ziņojums "Par būvniecības izmaksu indeksēšanas slieksni 2016.gadā noslēgtiem līgumiem".

Šis ir jau ceturtais izstrādātais informatīvais ziņojums, ar kuru tiek noteikts būvniecības izmaksu izmaiņu slieksnis, kuru pārsniedzot var indeksēt līgumā noteiktās izmaksas. Kopš izstrādes sākuma būvniecības darbu līgumiem indeksēšanas slieksnis visiem būvizmaksu ceturkšņa indeksiem ir palicis nemainīgs, tas tika aprēķināts 2,41% līmenī (vidējās būvniecības izmaksu izmaiņas ceturksnī pret iepriekšējo ceturksni).

Šajā laikā būvniecības izmaksu faktiskais pieaugums būtiski atpaliek no sliekšņa vērtības, kā arī prognozējamās cenu izmaiņas turpmākiem diviem gadiem ir zemā līmenī. Līdz šim nav bijusi nepieciešamība noteikt citu sliekšņa lielumu.

Ministru kabinets, katru gadu apstiprinot informatīvo ziņojumu, uzdot valsts pārvaldes iestādēm, slēdzot publiski finansētus būvniecības līgumus, nodrošināt norādītā indeksēšanas sliekšņa piemērošanu, ja tas attiecināms. Savukārt tālākminētie subjekti var pielietot to brīvprātīgi. Ministru kabinets pašvaldības un citas atvasinātās publiskās personas aicina, slēdzot publiski finansētus būvniecības līgumus, nodrošināt informatīvajā ziņojumā norādītā indeksēšanas sliekšņa piemērošanu.

2015.gada oktobrī Ekonomikas ministrija apzināja situāciju par līdzšinējo būvniecības izmaksu indeksēšanas sliekšņa izmantošanu. Visām ministrijām (arī par to padotības iestādēm) un pārējām valsts pārvaldes iestādēm, kā arī pašvaldībām (ar Latvijas Pašvaldību savienības starpniecību) tika lūgts sniegt informāciju par būvniecības līgumiem, kuros ir iestrādāts būvniecības izmaksu indeksācijas mehānisms ar slieksni. Tika lūgts informēt par kopējo būvniecības līgumu skaitu gadu griezumā, kuros ir iestrādāts būvniecības izmaksu indeksācijas mehānisms ar slieksni, kā arī sagatavot detalizētāku informāciju par šiem līgumiem un indeksēšanas pielietošanu praksē, ja tāda bijusi.

Saņemtā un apkopotā informācija liecina, ka ministrijas un citas valsts pārvaldes iestādes četru gadu laikā nav iestrādājušas savos būvniecības līgumos izmaksu indeksācijas mehānismu ar Ekonomikas ministrijas aprēķināto slieksni. Latvijas Pašvaldību savienība sniedza atbildi, ka tās rīcībā nav datu par indeksēšanas sliekšņu izmantošanu.

Tātad noteiktajā laika periodā institūcijām, kurām Ekonomikas ministrijas sagatavotās informācijas pielietošana ir saistoša, nav bijusi nepieciešamība to izmantot. Ievērojot to, uzskatām, ka turpmāka būvniecības izmaksu indeksēšanas sliekšņa noteikšana nav lietderīga.

Atbilstoši Ministru kabineta 2012.gada 6.marta sēdes protokollēmuma (prot. Nr.12 25.§) „Informatīvais ziņojums "Par vadlīnijām būvniecības izmaksu indeksācijai"” 7.punktā dotais uzdevums atzīstams par aktualitāti zaudējušu.

Ministru prezidenta biedrs,

ekonomikas ministrs A.Ašeradens

Vīza: Valsts sekretāra pienākumu izpildītāja
valsts sekretāra vietniece R.Šņuka

22.03.2016.

426

Ušpelis

67013164, Janis.Uspelis@em.gov.lv